ANNEX 4: PROTOCOL PER A LA PREVENCIÓ DE LA LEGIONEL·LOSI

El contractista durant els primers sis mesos del contracte haurà de subministrar a Mercabarna un cens de la maquinària i vehicles que utilitzin aigua per al seu funcionament (independentment de la temperatura de l’aigua que faci servir) i també haurà d’aportar diagrames de flux de l’aigua amb esquemes dels circuits del recorregut de l’aigua de les màquines i vehicles, tant els que siguin exclusius per Mercabarna com els que treballin de manera temporal.

El contractista haurà de disposar d’un Pla preventiu de legionel·la conforme a la normativa vigent i efectuar els controls anuals necessaris així com les neteges amb productes autoritzats de tots aquells equips adscrits o aportats als serveis de neteja viària i recollida de residus que disposin d’elements de dispersió d’aigua (escombradora, baldejadores, hidronetejadores, etc.). L'empresa adjudicatària presentarà anualment a Mercabarna els certificats d’haver efectuat les inspeccions i neteges corresponents. Mercabarna podrà sol·licitar en qualsevol moment el llibre de registre.

L’adjudicatari haurà de justificar a Mercabarna amb una periodicitat anual conforme ha complert amb el pla preventiu de legionel·la així com de les possibles incidències.

A banda de les revisions anuals, en el cas que es detectin nous casos de legionel·la, l’empresa haurà d’efectuar nous controls de tota la maquinària al seu càrrec i presentar nous certificats a Mercabarna i s’haurà d’aportar a Mercabarna durant els dos dies següents, desprès que l’empresa sigui avisada del brot, els informes dels recorreguts realitzats amb treballs d’aigua (escombradora, hidropressió, etc.) dels darrers 45 dies.

En el cas d’anàlisis positius de presència de legionel·la en els equips de neteja l’empresa haurà d’aturar immediatament l’ús amb aigua dels equips afectats i s’haurà de procedir a efectuar les neteges i desinfeccions corresponents fins que estigui controlat el brot i presentar els nous certificats, sense cap cost addicional per Mercabarna.

Tots els vehicles hauran de ser buidats d’aigua diàriament desprès de cada jornada.

En cas que es faci servir maquinària de substitució i/o reforços del servei s’haurà de justificar prèviament que disposa de garanties i revisions.

L’abastiment d’aigua per a la neteja de vials s’haurà de realitzar com a primera opció de pous freàtics que tinguin tractament i garantia d’aigua clorada i en cas que no es disposi eventualment d’aquest subministrament s’haurà de fer servir aigua de xarxa potable dels punts que indiqui Mercabarna. En el cas de la neteja interior dels pavellons sempre es realitzarà amb aigua de xarxa.

La planificació dels treballs amb aplicació d'aigua, en la mesura que sigui possible, haurà de ser en franges horàries amb poca afluència de gent a l’entorn, i sempre que sigui possible, fora dels horaris d'activitat dels mercats.

En relació al control i prevenció de la legionel·losi als vehicles i instal·lacions s’hauran de realitzar les accions que s’estableixen en el RD 487/2022 o normativa d’aplicació vigent, i com a mínim es portarà a terme el següent:

* Instal·lació: estat general, ANUAL
* Dipòsit, circuït i punts terminals: neteja i desinfecció, ANUAL
* Bombes d'impulsió i filtres bomba: revisió/neteja, ANUAL
* Punts terminals (broquets): Revisió i neteja, MENSUAL
* Revisió i control de biocida, temperatura, i si escau, pH, MENSUAL
* Determinació de legionel·la als broquets del vehicle i al dipòsit o punt d'abastiment, ANUAL

En cas d’emprar aigua regenerada per a la neteja viària el Reial Decret 1620/2007 estableix una periodicitat mensual per a la determinació de la legionel·la.